Panu Hörkkö

**Panu Pietari Hörkkö** (s. 19. heinäkuuta 1973 Turku) on suomalainen toimittaja, joka tunnetaan *[[Seiska (lehti)|Seiskan]]* pitkäaikaisena viihdetoimittajana. Häntä on kutsuttu myös Suomen ainoaksi paparazziksi. Hörkkö on tunnettu suorasukaisesta tyylistään, ja hänen juttunsa sisältävät usein paljastuksia julkisuuden henkilöiden elämistä.

## Tausta
Hörkkö opiskeli kauppaoppilaitoksessa sekä käsi- ja taideteollisessa oppilaitoksessa. Ennen toimittajanuraansa hän perusti oman mainostoimiston, jossa hän teki asiakaslehtiä noin vuosikymmenen ajan. Hörkkö on asunut koko ikänsä Helsingissä.

## Ura

### Seiska

Hörkkö työskenteli *Seiskan* toimituksessa 2007–2026. Sitä ennen hän työskenteli *[[Katso]]*-lehdessä. Seiskan päätoimittajan Jari Peltomäen mukaan lähes kolme neljäsosaa lehden isoista kansijutuista on ollut Hörkön tekemiä.

Hörkkö on kertonut maksavansa lähteille satoja tai tuhansia euroja vinkkipalkkioita ja ylläpitävänsä omaa lähteiden verkostoa. Hänen työnsä on sisältänyt julkisuuden henkilöiden avioerojen, kiinteistökauppojen, oikeudenkäyntien ja konkurssien selvittämistä.

Lokakuun 2025 jälkeen Hörkön juttuja ei enää ilmestynyt *Seiskassa*. Tammikuussa 2026 Hörkkö vahvisti irtisanoutuneensa omasta tahdostaan 20 työvuoden jälkeen.

### Podcast ja yrittäjyys

Hörkkö on tehnyt Suplan *Enbuske & Paparazzi Hörkkö* -podcastia yhdessä toimittaja Tuomas Enbusken kanssa vuodesta 2023 lähtien. Podcastissa käsitellään julkisuuden henkilöitä koskevia juoruja.

Hörkkö ryhtyi yrittäjäksi vuonna 2021 perustaen Guia-nimisen matkailualan startup-yrityksen tavoitteenaan julkaista matkailualan sovellus. Yrityksen liikevaihto ei koskaan lähtenyt nousuun Elokuussa 2025 hän perusti yhdessä vapaaottelupromootteri Mika ”Immu” Ilménin kanssa Gangstakuiskaaja-nimisen kustannusyhtiön. Hörkkö on ilmoittanut julkaisevansa elämäkerran sekä *Paparazzin paljastukset* -kirjasarjaa. Hörkön ja Immun yritys Paimenkoira Oy teki vuonna 2024 liikevaihtoa 63 700 euroa ja liikevoittoa 25 400 euroa. Paimenkoira Oy on perustettu vuonna 2001.

## Kritiikki ja kohut

### Toimintatapojen kritisointi

*[[Helsingin Sanomat]]* julkaisi marraskuussa 2024 laajan tutkivan artikkelin *Seiskan* ja Hörkön toimintatavoista. Artikkeliin haastateltiin 18 julkisuuden henkilöä ja kahdeksan *Seiskan* nykyistä tai entistä työntekijää. Julkisuuden henkilöt kertoivat varjostamisesta, vihjailusta ja ”vaihtokaupasta” jutuilla.

#### Sonja Kailassaaren tapaus

Toimittaja Sonja Kailassaari kertoi *Helsingin Sanomille*, kuinka Hörkkö seurasi häntä joulukuussa 2023 pitkin Helsingin katuja noin tunnin ajan, kun hän oli liikkeellä nelikuisen vauvansa kanssa. Kailassaari koki tilanteen ”äärimmäisen ahdistavaksi” ja otti yhteyttä Seiskan päätoimittajaan. Hörkkö myönsi matkustaneensa samalla metrolla mutta kertoi olleensa matkalla kotiin.

#### Matti Inkisen tapaus
Huhtikuussa 2009 *Seiska* julkaisi Hörkön kirjoittaman uutisen, jonka mukaan poliisi oli kuulustellut SIG-yhtyeen Matti Inkistä epäiltynä lapsipornon lataamisesta ja levittämisestä. Inkinen katosi kuultuaan jutun julkaisemisesta ja löytyi kuukauden päästä hukkuneena. *Seiska* sai osakseen rajua arvostelua, mutta Julkisen sanan neuvosto ei antanut lehdelle langettavaa päätöstä.

### Oikeudenkäynnit

Hörkköä vastaan nostettiin syyte yksityiselämää loukkaavasta tiedon levittämisestä liittyen *Seiskan* vuonna 2019 julkaisemaan juttuun juttuun, jossa kerrottiin erään henkilön rikostaustasta. Helsingin käräjäoikeus hylkäsi syytteen katsoen, että sananvapaus ja yleinen etu puolsivat julkaisua.

#### Petrus Pennasen tuomio
Vuonna 2025 Helsingin käräjäoikeus tuomitsi entisen kunnallispoliitikon Petrus Pennasen törkeästä kunnianloukkauksesta Hörkköä kohtaan. Pennanen oli huhti–heinäkuussa 2023 väittänyt Telegram-ryhmässä, TikTok-lähetyksessä ja X-palvelussa Hörkön pahoinpidelleen lasta. Pennanen tuomittiin neljän kuukauden ehdolliseen vankeuteen ja maksamaan Hörkölle 5&nbsp;000 euroa kärsimyskorvauksina.

## Rikostausta

1980-luvun loppupuolen ja vuoden 2005 välillä Hörkkö on tuomittu kahdesta pahoinpitelystä, omaisuusrikoksista, huumausaineisiin liittyvistä rikoksista, kotirauhan rikkomisesta ja törkeästä rattijuopumuksesta.

Alaikäisenä Hörkkö tuomittiin kahdesta pahoinpitelystä. Toisessa tapauksessa Hörkkö pahoinpiteli kahden muun pojan kanssa humalaisen miehen; Hörkkö potkaisi uhria karatepotkulla päähän. Toinen pojista löi uhria niin, että tämä kaatui ja kuoli myöhemmin pään vammoihin.

Vahingonteosta Hörkkö tuomittiin 19-vuotiaana, kun hän kaatoi toisen miehen kanssa kahden hampurilaisravintolan akvaarioihin hiilihappojäätä, minkä seurauksena kalat ja kasvit kuolivat. Viimeinen rikostuomio tuli törkeästä rattijuopumuksesta vuonna 2005. Rangaistukset ovat olleet sakkoja tai ehdollista vankeutta.

## Lähteet